钦定古今图书集成/理学汇编/学行典/第257卷 > 朱子大全集 > 老子
## 钦定古今图书集成/理学汇编/学行典/第257卷 > 朱子大全集 > 老子

按《史记》，老子者，楚苦县厉乡曲仁里人也，姓李氏，名
耳，字伯阳，谥曰聃，周守藏室之史也。孔子适周，将问
礼于老子，老子曰：“子所言者，其人与骨皆已朽矣，独
其言在耳。且君子得其时则驾，不得其时则蓬累而
行。吾闻之，良贾深藏若虚，君子盛德容貌若愚。去子
之骄气与多欲态色与淫志，是皆无益于子之身。吾
所以告子，若是而已。”孔子去，谓弟子曰：“鸟，吾知其能
飞，鱼，吾知其能游，兽，吾知其能走。走者可以为罔，游
者可以为纶，飞者可以为矰。至于龙，吾不能知，其乘
风云而上天。吾今见老子，其犹龙耶！”老子修道德，其
学以自隐无名为务。居周久之，见周之衰，迺遂去。至关。关令尹喜曰：“子将隐矣，彊为我著书？”于是老子迺
著书上下篇，言道德之意五千馀言而去，莫知其所
终。